U Burmu stigle prve pošiljke humanitarne pomoći UN-a
Sjedinjene Države spremne su pomoći no burmanske vlasti još nisu dale dopuštenje američkim zrakoplovima i brodovima za ulazak na burman
Pomoć Ujedinjenih naroda počela je stizati u Burmu, ali vojna vlada te zemlje i dalje ograničava stranu pomoć namijenjenu za milijun ljudi koji su ostali bez domova u ciklonu Nargis. Dva zrakoplova s humanitarnim potrepštinama stigla su danas, a očekuje se dolazak još dva leta. Za sada je potvrđeno da je u uraganu poginulo 23 tisuće ljudi, a prema nekim procjenama taj bi se broj mogao povećati i na stotinu tisuća. 41 tisuća ljudi nestala je u oluji. Sjedinjene Države spremne su pomoći no burmanske vlasti još nisu dale dopuštenje američkim zrakoplovima i brodovima za ulazak na burmanski teritorij. Bijela kuća je objavila da Washington pregovara o ublažavanju ograničenja. Sjedinjene Države u regiji, točnije u području Tajlandskog zaljeva, imaju borbenu mornaričku skupinu Essex koja se u trenutku udara ciklona u Burmi uvježbavala upravo za humanitarne akcije. Ova skupina raspolaže s 19 transportnih helikoptera i 1,800 marinaca spremnih da dostave tone hrane, pitku vodu, medicinske potrepštine i drugo. Vojnim brodovima trebala bi četiri dana plovidbe do Burme no helikopteri bi mogli stići do mjesta katastrofe za svega nekoliko sati. U prvom znaku otvaranja prema američkoj ponudi za pomoći burmanski vojni čelnici zamolili su američku vojsku da joj dostavi satelitske snimke pogođenog područja što je brzo učinjeno.